El Club Abetmar Burjassot estrena temporada triomfant
2025-07-24

El club de Gimnàstica Aeròbica Abetmar Burjassot ha iniciat la temporada trepitjant molt fort. I és que els seus gimnastes han aconseguit, ni més ni menys que deu medalles, en el primer Campionat Internacional de la recent estrenada temporada.

El cap de setmana del 17 i el 18 de març, un grup de vint gimnastes del Club Gimnàstica *Abetmar Burjassot es desplaçaven fins als Alps, concretament a Aix els Bains (França), per a disputar l’Aqua Open Cup International, el torneig internacional que obri la temporada. Del grup de vint gimnastes d’Abetmar, en la jornada del dissabte, tots i totes es van classificar per a les finals del diumenge en alguna de les seues coreografies. I el diumenge van aconseguir, ni més ni menys que tres medalles de bronze, tres medalles de plata i quatre medalles d’or.

En la competició “National Development” (ND) Individual Femení, María Torres va obtindre la medalla d’or, mentre que Martina Gil es va pujar al podi amb la de bronze. En la competició ND Grups, el grup d’Abetmar Burjassot, compost per Ivana Carrión, Martina Gil, Amaia Navarro, Maria Sanz i María Torres, va obtindre la medalla d’or. En la competició AGE Group (AG1) Individual Masculí, Carles Guillem va obtindre la medalla de bronze; Nacho Viguer va obtindre la quarta plaça i Andreu Gollart va aconseguir la setena posició. En Individual Femení, la gimnasta Paula Alapont va obtindre la quarta plaça. En la competició de parelles, les parelles del club compostes per Desireé Pradas i Nacho Viguer es van alçar amb la plata de la competició, mentre que Paula Alapont i Andreu Gollart van obtindre la medalla de bronze. En la competició de trios, el compost per Andreu Gollart, Nacho Viguer i Carles Guillem es va alçar amb la medalla d’or de la competició. En la competició de grups, el compost per Sara Ferris, Patricia Villalón, Nuria Díaz, Laura Valero i Nadia Antwerber va obtindre la medalla de plata.

En la competició Age Group 2 (AG2) Individual Femení, Laura Asensi va aconseguir la quarta plaça de la competició, mentre que Noelia Guillem va aconseguir la setena posició. En la competició de parelles, la composta per la gimnasta d’Abetmar, Noelia Ramos i Miguel Mañe (Club Calafell) es van alçar amb la medalla d’or. En la competició de trios, el compost per les gimnastes del club Laura Asensi, Noelia Ramos i Miguel Mañe (Club Calafell) es va alçar amb la medalla de plata i en la cinquena posició es va classificar el trio compost per Noelia Guillem, Andrea Pradas i Valeria Trijueque.